மத்திய பப்புவா

மத்திய பப்புவா மாநிலம் (இந்தோனேசியம்: Provinsi Papua Tengah; ஆங்கிலம்: Province of Central Papua) என்பது நியூ கினி தீவில்; இந்தோனேசியா, மேற்கு நியூ கினியின், தெற்குப் பகுதியில் உள்ள ஒரு மாநிலம் ஆகும். மேற்கு நியூ கினி நிலப் பகுதி இந்தோனேசிய நியூ கினி அல்லது இந்தோனேசிய பப்புவா என்றும் அழைக்கப்படுகிறது.

பப்புவா மாநிலத்தின் முன்னாள் எட்டு பகுதிகளில் இருந்து சூலை 25, 2022 அன்று இந்த மாநிலம் அதிகாரப்பூர்வமாக நிறுவப்பட்டது. 

இந்த மாநிலம் 61,072.91 கிமீ2 பரப்பளவைக் கொண்டது; மற்றும் 2024-ஆம் ஆண்டின் நடுப்பகுதியில் அதன் மக்கள் தொகை அதிகாரப்பூர்வ மதிப்பீடு 1,472,910 ஆக இருந்தது (784,670 ஆண்கள் மற்றும் 688,240 பெண்கள்).Badan Pusat Statistik, Jakarta, 28 February 2025, Provinsi Papua Tengah Dalam Angka 2025 (Katalog-BPS 1102001.94) 

நிலவியல்

இந்த மாநிலத்தின் மேற்கில் மேற்கு பப்புவா; வடக்கு மற்றும் வடகிழக்கில் பப்புவா மாநிலம்; கிழக்கில் மேல்நில பப்புவா; தென்கிழக்கில் தெற்கு பப்புவா ஆகிய இந்தோனேசிய மாநிலங்கள், நில எல்லைகளாக அமைகின்றன. 

மாநிலத்தின் தலைநகரம் நபிர்; நபிர் பிராந்தியத்தின் (Nabire Regency) வாங்கார் மாவட்டத்தில் அமைந்துள்ளது. இருப்பினும் மிமிக்கா பிராந்தியத்தில், திமிக்கா (Timika) நகரம்தான் மிகப்பெரிய நகரம் என அறியப்படுகிறது.

தெலுக் சந்திரவாசி தேசியப் பூங்கா

மத்திய பப்புவா மாநிலம், வடக்கு மற்றும் தெற்குப் பகுதிகளில் கடல்களால் சூழப்பட்டுள்ளது. நபிர் நகரம், மத்திய பப்புவாவின் வடக்குப் பகுதியில் அமைந்துள்ளது. தாழ்நிலப் பகுதியில் அமைந்துள்ள மத்திய பப்புவா மாநிலம், தெலுக் சந்திரவாசி தேசியப் பூங்காவிற்கு (Teluk Cenderawasih National Park) மிக அருகில் உள்ளது. 

இந்த பூங்கா பவளப்பாறைகள், வெள்ளை மணல் தீவுகள் மற்றும் திமிங்கலச் சுறாக்களுக்குப் பெயர் பெற்றது. கடல் சுற்றுலாவிற்கு மிகச் சிறந்த இடம் என்றும் அறியப்படுகிறது. மத்திய பப்புவாவின் தெற்குப் பகுதி பெரும்பாலும் சதுப்பு நிலப்பகுதியாக உள்ளது. 

அதன் மத்தியப் பகுதியில், இந்தோனேசியாவின் மிக உயரமான புன்சாக் ஜெயா மலை உள்ளது. அத்துடன், ஜெயவிஜயா மலைகளால் (Jayawijaya Mountains) ஆதிக்கம் செலுத்தப்படுகிறது. இந்த மலைத் தொடரில்தான் கிராஸ்பெர்க் தங்கச் சுரங்கம் (Grasberg mine) உள்ளது.How much gold is there left to mine in the world?

மத்திய பப்புவா மாநில பிராந்தியங்கள்

மத்திய பப்புவா மாநிலம் 8  பிராந்தியங்களைக் கொண்டுள்ளது.

 டெய்யாய் பிராந்தியம் (Deiyai Regency)
 டோகியாய் பிராந்தியம் (Dogiyai Regency)
 இந்தான் ஜெயா பிராந்தியம் (Intan Jaya Regency)
 மிமிக்கா பிராந்தியம் (Mimika Regency)
 நபிர் பிராந்தியம் (Nabire Regency)
 பணியாய் பிராந்தியம் (Paniai Regency)
 புஞ்சாக் பிராந்தியம் (Puncak Regency)
 புஞ்சாக் ஜெயா பிராந்தியம் (Puncak Jaya Regency)

நியூ கினி

நியூ கினி என்பது ஒரு தீவு; உலகின் இரண்டாவது பெரிய தீவு. 

 நியூ கினி தீவின் மேற்குப் பகுதியில் இந்தோனேசியாவின் 6 மாநிலங்கள் உள்ளன.
 நியூ கினி தீவின் கிழக்குப் பகுதியில் பப்புவா நியூ கினி எனும் தனி ஒரு நாடு உள்ளது. 1975-ஆம் ஆண்டில் ஆஸ்திரேலியாவிடம் இருந்து விடுதலை பெற்று பப்புவா நியூ கினி என்ற ஒரு தனி நாடானது.

காட்சியகம்

மேலும் காண்க

பப்புவா மாநிலம்
தென்மேற்கு பப்புவா
மேல்நில பப்புவா
மேற்கு பாப்புவா (மாகாணம்)

 மேற்கோள்கள் 

 சான்றுகள் 



வெளி இணைப்புகள்

பகுப்பு:இந்தோனேசிய மாகாணங்கள்
பகுப்பு:மேற்கு நியூ கினி